รัฐบาลไทย-ข่าวทำเนียบรัฐบาล-นายชยธรรม์ พรหมศร ปลัดกระทรวงคมนาคม ลงนามถวายพระพรเนื่องในวันขึ้นปีใหม่ พุทธศักราช 2565
วันเสาร์ที่ 1 มกราคม 2565
นายชยธรรม์ พรหมศร ปลัดกระทรวงคมนาคม ลงนามถวายพระพรเนื่องในวันขึ้นปีใหม่ พุทธศักราช 2565
เพื่อแสดงออกถึงความจงรักภักดีโดยพร้อมเพรียงกัน และน้อมรําลึกถึงพระมหากรุณาธิคุณของพระบาทสมเด็จพระเจ้าอยู่หัวที่ทรงปฏิบัติพระราชกรณียกิจนานัปการด้วยพระวิริยะอุตสาหะ และทรงน้อมนําสืบสานพระราชดําริของพระบรมราชชนกและพระบรมราชชนนี
นายชยธรรม์ พรหมศร ปลัดกระทรวงคมนาคม พร้อมด้วย นายพิศักดิ์ จิตวิริยะวศิน นายอานนท์เหลืองบริบูรณ์ นายสรพงศ์ ไพฑูรย์พงษ์ รองปลัดกระทรวงคมนาคม ผู้บริหารระดับสูง และหัวหน้าหน่วยงานในสังกัดกระทรวงคมนาคม ร่วมลงนามถวายพระพรและทูลเกล้าฯ ถวายแจกันดอกไม้หน้าพระบรมฉายาลักษณ์พระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี เนื่องในวันขึ้นปีใหม่ พุทธศักราช 2565 เพื่อแสดงออกถึงความจงรักภักดีโดยพร้อมเพรียงกัน และน้อมรําลึกถึงพระมหากรุณาธิคุณของพระบาทสมเด็จพระเจ้าอยู่หัวที่ทรงปฏิบัติพระราชกรณียกิจนานัปการด้วยพระวิริยะอุตสาหะ และทรงน้อมนําสืบสานพระราชดําริของพระบรมราชชนกและพระบรมราชชนนี ตลอดจนพระปณิธานอันแน่วแน่มั่นคงที่ทรงบําบัดทุกข์ บํารุงสุขแก่อาณาประชาราษฎร์ และพัฒนาประเทศชาติให้รุ่งเรือง นํามาซึ่งความร่มเย็นเป็นสุขของพสกนิกรทั่วทั้งแผ่นดิน ในวันเสาร์ที่ 1 มกราคม 2565 ในพระบรมมหาราชวัง
พระบาทสมเด็จพระเจ้าอยู่หัวและสมเด็จพระนางเจ้า ฯ พระบรมราชินี ทรงพระกรุณาโปรดเกล้าฯ พระราชทานปฏิทินหลวง พุทธศักราช 2565 แก่ผู้ที่มาลงนามถวายพระพร เนื่องในเทศกาลวันขึ้นปีใหม่ พุทธศักราช 2565 ในวันเสาร์ ที่ 1 มกราคม 2565 ตั้งแต่เวลา 07.30 น. – 17.00 น. ในการนี้ สํานักพระราชวังได้จัดเตรียมสถานที่สําหรับลงนามถวายพระพร ได้แก่ พระบรมมหาราชวัง (บริเวณสนามข้างศาลาลูกขุนใน) พระราชวังบางปะอิน วังไกลกังวล พระตําหนักภูพิงค์ราชนิเวศน์ พระตําหนักภูพานราชนิเวศน์ และพระตําหนัก ทักษิณราชนิเวศน์ โดยขอให้ประชาชนโปรดแต่งกายสุภาพ และแสดงบัตรประจําตัวประชาชน (สําหรับชาวไทย) สําเนาหนังสือเดินทาง (สําหรับชาวต่างชาติ) ที่จุดคัดกรอง และปฏิบัติตามมาตรการป้องกันการแพร่ระบาดของโรคติดเชื้อไวรัส COVID-19 อย่างเคร่งครัด ทั้งนี้ ประชาชนที่มาลงนามในพระบรมมหาราชวังสามารถนํารถยนต์มาจอดได้ที่บริเวณท้องสนามหลวง (ฝั่งทิศเหนือ)
พระบาทสมเด็จพระเจ้าอยู่หัว มีพระราชดํารัสพระราชทานแก่ประชาชนชาวไทยในโอกาสขึ้นปีใหม่ พุทธศักราช 2565 ความว่า ถึงวาระดิถีขึ้นปีใหม่พุทธศักราช 2565 เป็นโอกาสอันดีที่เราควรระลึกถึงกันและอํานวยพรแก่กันด้วยความหวังดีให้มีความสุขความเจริญและความสําเร็จในสิ่งที่พึงประสงค์ คนเราทุกคนย่อมปรารถนาความสุขความเจริญ ความสุขความเจริญของแต่ละบุคคลกับความสุขความเจริญของชาติบ้านเมืองนั้นเป็นสิ่งที่ไม่สามารถแยกออกจากกันได้ หากเกิดปัญหาอุปสรรคหรือโรคภัย ไข้เจ็บใด ๆ เข้ามาแผ้วพาน เราทุกคนย่อมจะต้องร่วมมือกันด้วยความรักสามัคคี ความอดทนและความเข้าใจปัญหาจะพาให้เราผ่านพ้นอุปสรรคทั้งหลาย ทั้งนี้ ความสําเร็จเกิดจากการที่เรามิได้เพียงแต่คํานึงถึงความสุขความเจริญของแต่ละบุคคลแต่ยังคํานึงถึงความสุขความเจริญของบ้านเมืองเราจึงสามารถร่วมมือกันผ่านพ้นอุปสรรคและโรคภัยไข้เจ็บต่าง ๆ นานาได้อย่างสําเร็จลุล่วงไปได้ด้วยดี
ขออํานาจแห่งคุณพระศรีรัตนตรัย และสิ่งศักดิ์สิทธิ์ที่ท่านเคารพนับถือหรือพร้อมด้วยพระบารมีแห่งพระบาทสมเด็จพระบรมชนกาธิเบศรมหาภูมิพลอดุลยเดชมหาราช บรมนาถบพิตร จงคุ้มครองรักษาท่านให้มีสุขภาพ แข็งแรงปลอดพ้นจากโรคภัยไข้เจ็บและภยันตรายทั้งหลายทั้งปวง พร้อมทั้งมีกําลังใจมีความเข้มแข็งสมบูรณ์ด้วยสติปัญญาที่จะดํารงตนในทางที่ดีที่เจริญซึ่งจะนําความสุขมาให้ทั้งตนเองและส่วนรวมตลอดไป